钦定古今图书集成/历象汇编/岁功典/第011卷 > 《梁元帝纂要》 > 春赋 阙名
## 钦定古今图书集成/历象汇编/岁功典/第011卷 > 《梁元帝纂要》 > 春赋 阙名

春日迟迟，采繁祁祁。翫柔风兮《韶》景，眷芳节兮嘉时。
勾芒兮太皞，乘震兮执规。遒人道路以徇铎，太师奉
职而陈诗。候当振蛰，时将衅龟。或以命乐正而习舞，
或以敕狱吏而决辞。尔其举正于中，履端于始。瞻青
旗之在御，见斗杓之东指。农祥晨正，土膏脉起。望三
素之云，饮八风之水。既布令于五时，复伤心于千里。
风巳解冻，鱼方上冰。戴胜降桑而翔集，王睢鼓翼以
嘤鸣。若夫孔门浴沂之咏，老氏登台之乐。知盛德之
在木，见平秩于东作。雨润榆荚，云飞白鹤。既荐鲔以
乘舟，亦先雷而奋铎。若乃珮苍璧，施土牛。其祀户，其
兵矛。至若彩树初颁，含桃始荐。举此青旛，戴之彩燕。
渟神水以酿酒，用桃花而靧面。亦复歌《豳诗》舞云翘。
后妃之穜稑初献，东宫之琴瑟方调。亦云“候属青阳，
气渐东陆，食以蓬饵，饮之浆粥，进彼柔良，去其桎梏。”
复闻青鸟司启，元鸟司分，万物孚甲之际，精华结纽
之辰。可以论爵赏之序，可以留宽大之恩。东郊方见
于朝日，灵台靡忘于书云。既而日巳载阳，时惟献岁，
必埋胔而掩骼，亦行“庆而施惠。祭马祖而祀高禖，荐
鞠衣而修蚕器。”元日祈谷，东郊迎气；女夷鼓歌，土人
秉耒。若乃三朔三元，时惟正始。进椒花以献寿，酌白
兽以言事。设五木之汤，列五辛之味。戴凭重席而谭
经，江夏举衣而告瑞。昼鸡苇索以皆陈，柏酒桃汤而
具备。放邯郸之鸠，献雕胡之米。或悬羊而磔鸡，或献
琮而执贽。斯谓上日，四时肇启。至其元日，命社以祈
农祥。伊句龙之所主，在水土而允臧。汉祖治榆而事
著，陈平分肉而道光。实以阴而主杀，岂伐树以斯亡？
亦以封土达气，报本返始。或为群姓而立，或以百家
共置。尔其寒食之节，禁火藏烟，𩰚鸡蹋踘，佐以秋千。
〈原阙四字〉榆火将然。古有司烜之禁，俗有介推之言。
故周举之书已布，而魏武之令方传。又有暮春之首，
布和之辰，临流高会，禊饮斯陈。过平阳之第，临薄洛
之津。集彼张裴，翫兹洧溱。复有蕙肴轻泛，犊车见寻。
周公之城洛邑，秦昭之受水心。或执兰而容与，或暴
药以沈吟。天渊则坛名积石，华林则堤号千金。丛花
绕练以凝“望，流莺满枝而啭音。”斯并著于《时令》，故存
之于翰林。